Esikoislestadiolaiset suojaavat nuoriaan seksivalistukselta - Lahden koulut ottavat huomioon perheen vakaumuksen

Esikoislestadiolaiset rajaisivat seksin miehen ja naisen väliseen avioliittoon. Perheiden kokoa ei haluta rajoittaa ehkäisyn avulla. Sami Lettojärvi slet

Petri Koivisto

Esikoislestadiolaisten enemmistösiipi ampuu tuoreessa julkilausumassaan täyslaidallisen kohti koulujen antamaa seksuaalikasvatusta. Esikoislestadiolaiset ry:n mielestä nuoria ei tule vastentahtoisesti altistaa asenteelliseen opetukseen, jossa esimerkiksi esiaviolliset sukupuolisuhteet sekä homous ja lesbous esitetään hyväksyttävinä ja normaaleina asioina.

Julkilausuman mukaan mediassa, päiväkodeissa, kouluissa ja jopa luterilaisessa kirkossa puhutaan väärien avioliitto- ja perhekäsitysten puolesta. Esikoislestadiolaiset ry. torjuu samaa sukupuolta olevien avioliitot ja pahoittelee, että perinteisen avioliittomallin puolustaminen voidaan katsoa jopa vihapuheeksi.

Esikoislestadiolaiset ry:n hallituksen puheenjohtaja Kari Niemi kertoo, että herätysliikkeen nuoret enimmäkseen osallistuvat koulujen seksuaalikasvatukseen. Uskontokunnalla ei toistaiseksi ole omaa järjestäytynyttä sukupuoliopetusta tasapainottamassa koulun antamaa tietoa.

- Tilanne elää ja on ehkä muuttumassa.

Esikoislestadiolaisten mielestä sukupuolielämä kuuluu avioliittoon miehen ja naisen välille. Mikään muu ei tule kyseeseen, joten kieltolistalla ovat myös avoliitto sekä itsetyydytys. Samoin ehkäisy on seksuaalivalistuksessa tarpeeton aihe.

- Meidän näkemyksemme mukaan Jumalan tahto on, että avioliitossa otetaan vastaan ne lapset, jotka Jumala antaa, linjaa puheenjohtaja Niemi.

Esikoislestadiolaisten enemmistön julkilausuman mukaan perustuslaki turvaa, että kristillisesti ajattelevilla perheillä on itsemääräämisoikeus lastensa kasvattamisessa.

Julkilausuma on päivätty kesäkuun 25. päivään, jolloin esikoislestadiolaisten kummallakin suuntauksella oli juhannusseurat Lahdessa.

Lahden lasten ja nuorten kasvun vastuualuejohtaja Lassi Kilponen painottaa, ettei koululla ole kantaaottavaa kasvatustehtävää minkään uskonnon puolesta tai mitään uskontoa vastaan. Seksuaalikasvatus ei ole opetuksessa oma erillinen teema, vaan ihmisen sukupuolisuutta sivutaan eri oppiaineissa.

Kilponen vakuuttaa, että kouluissa otetaan huomioon oppilaiden ja heidän perheidensä vakaumukselliset toiveet. Nuorelle ei opeteta väkisin asioita, joita hän ei arvomaailmansa takia voi hyväksyä.

- Olemme aina valmiit yhteistyöhön jokaisen perheen kanssa, mutta meillä on rajamme ja oppilaalla on oikeutensa.

Jokin perheen uskonnon kannalta vastenmielinen aihe ei Kilposen mukaan merkitse, että oppilas saisi automaattisesti vapautuksen koko oppiaineesta. Niin ikään koulu voi tehdä opetuksellisia järjestelyjä vain yksittäistapauksissa eikä yleisellä tasolla.

- Perusopetus ei voi olla temmellyskenttä, jossa erilaiset yhdistykset, puolueet ja uskonnolliset yhteisöt määrittäisivät, mitä saa tai ei saa tehdä koskien kaikkia oppilaita, huomauttaa Lassi Kilponen.

Esikoislestadiolaiset ry:n puheenjohtaja Kari Niemi arvioi, että uskontokunnan edustajat saattavat ottaa yhteyttä viranomaisiin näkemystensä edistämiseksi. Hän ei silti elättele suuria toiveita, että seksuaalikasvatus muuttuisi esikoislestadiolaisten toiveiden mukaiseksi.

- Emme voi maailmaa muuttaa. Voimme kuitenkin tuoda huolenaiheet esiin ja toivoa, että ne jollain tavalla voisivat vaikuttaa niin, että omantunnonvapaus ja valinnanvapaus näissä asioissa säilytetään.